
ACORD 69/2007, DE 28 DE FEBRER, DEL PLE DEL CONSELL DE L’AUDIOVISUAL DE CATALUNYA

Expedient sancionador núm. 4/2007-S VTV VILAFRANCA TV (Ajuntament de Vilafranca del Penedés)

Antecedents

1. L’1 de desembre de 2006, el Consell de l’Audiovisual de Catalunya va rebre (registre d’entrada núm. 2.289/2006) una sol·licitud d’autorització prèvia de l’Ajuntament de Vilafranca del Penedès per a l’emissió per televisió de la campanya Vilafranca, la ciutat dels teus desitjos. En l’escrit es feia constar que estava previst que la campanya s’emetés del “7 de desembre, al 30 de gener, a Vilafranca TV i a Canal Blau i a Vendrell TV”.
2. El Ple de del Consell de l’Audiovisual de Catalunya, va decidir mitjançant l’Acord 336/2006, de 13 de desembre, denegar la sol·licitud, per considerar que el contingut de la campanya no s’adequava al que estableix la normativa vigent sobre publicitat institucional. Aquest Acord es va notificar oportunament a l’Ajuntament de Vilafranca el 21 de desembre de 2006.
3. El 16 de gener de 2007, el Consell va rebre, via fax, una queixa del Grup Parlamentari Popular en la qual es feia constar que la campanya institucional Vilafranca, la ciutat dels teus desitjos, s’havia començat a emetre el dia 8 de desembre de 2006, a través de la Xarxa de Televisions Locals, i que es continuava emetent el mateix dia de formulació de la queixa. D’altra banda, el dia 19 de gener de 2007, es publica a la premsa comarcal diverses informacions sobre l’emissió de l’esmentada campanya.

4. La Comissió de Continguts del dia 26 de gener de 2007 decideix sol·licitar a TV Vilanova, Canal Blau i TV de Vilafranca així com a la Xarxa de televisions locals i a Comunicàlia, que facilitin informació sobre les emissions de la campanya institucional Vilafranca, la ciutat dels teus desitjos. 
Arran la informació tramesa, l’Àrea de continguts d’aquest Consell ha emès un informe sobre l’emissió de la campanya institucional Vilafranca, la ciutat dels teus desitjos, en el qual es determina que «VTV Vilafranca TV afirma haver emès l’anunci Vilafranca, la ciutat dels teus desitjos, entre el 8 de desembre de 2006 i el 2 de gener de 2007».
Fonaments

1. L’apartat 1 de l’article 109 de la Llei 22/2005, de 29 de desembre, de la comunicació audiovisual de Catalunya, disposa que la publicitat institucional per ràdio i televisió que emetin les administracions públiques de Catalunya, és subjecta al que estableix la legislació de la publicitat institucional.

2. L’apartat 2 del dit article estableix que la publicitat institucional ha de complir una sèrie de requisits tals com: només pot tenir com objecte la informació sobre els serveis públics; no pot promoure ni desenvolupar campanyes que tinguin com a finalitat destacar la gestió o els objectius assolits per aquests últims; no pot induir a confusió directe o indirecta amb relació a elements identificatius de partits polítics o de les campanyes de propaganda electoral; durant els períodes electorals, únicament es poden fer campanyes de caràcter institucional destinades a informar els ciutadans sobre la data de les eleccions o referèndum, el procediment per votar i requisits o tràmits del vot per correu, però no poden suggerir directa o indirectament opcions de vot. Per últim, s’estableix que el termini de prohibició de la publicitat institucional durant els períodes electorals s’inicia el dia de la publicació de la convocatòria d’eleccions.

3. L’apartat 3 del reiterat article estableix que la publicitat institucional en els mitjans audiovisuals resta subjecta a l’autorització prèvia del Consell de l’Audiovisual de Catalunya a l’efecte de verificar el compliment del que estableix l’apartat 2.

4. La lletra j de l’article 10 de la Llei 2/2000, de 4 de maig, del Consell de l'Audiovisual de Catalunya, estableix com a funció d’aquest Consell la de vetllar pel compliment de la legislació sobre publicitat en tot allò relatiu als continguts i les modalitats de les emissions publicitàries, inclosos el patrocini i la televenda. D’altra banda, la Llei 22/2005, de 29 de desembre, de la comunicació audiovisual a Catalunya, atribueix al Consell de l’Audiovisual de Catalunya l’exercici de la potestat sancionadora, d’acord amb el règim d’infraccions i sancions que la mateixa Llei estableix. En aquest sentit, la lletra e de l’article 133 de la Llei de referència, considera una infracció greu l’incompliment de les obligacions que, en matèria de publicitat, patrocini i televenda, corresponen als prestadors de servei de comunicació audiovisual.

Per tant, de la normativa vigent referenciada, i de l’informe de l’Àrea de continguts, resulta que VTV Vilafranca TV ha emès, d’una banda, la campanya institucional Vilafranca, la ciutat dels teus desitjos, sense autorització prèvia entre el 8 de desembre i el 21 de desembre de 2006; i, de l’altra banda, ha emès la campanya institucional Vilafranca, la ciutat dels teus desitjos, l’autorització de la qual havia estat denegada per l’Acord 336/2006, de 13 de desembre, del Consell Audiovisual de Catalunya entre el 21 de desembre de 2006 i el 2 de gener de 2007. Aquests fets són constitutius d’una infracció greu tipificada a la lletra e de l’article 133 de l’esmentada llei.

5. L’article 7 del Decret 278/1993, de 9 de novembre, sobre procediment sancionador d’aplicació als àmbits de competència de la Generalitat estableix que abans de l’acord d’inici de l’expedient, l’òrgan competent pot obrir un període d’informació prèvia amb la finalitat d’esbrinar les circumstàncies dels fets i els subjectes responsables; i que el punt 2 de l’article 34 de l’Estatut orgànic i de funcionament del Consell de l’Audiovisual de Catalunya, aprovat per l’Acord 3/2001, de 28 de febrer, estableix que l’expedient s’iniciarà amb un període d’informació prèvia, no superior a vint dies hàbils, en el qual es donarà audiència a les parts interessades.

DE CONFORMITAT amb el que disposa l’apartat g de l’article 10 de la Llei 2/2000, de 14 de maig, del Consell de l’Audiovisual de Catalunya i l’article 34 de l’Estatut orgànic i de funcionament del Consell de l’Audiovisual de Catalunya, aprovat per l’Acord 3/2001, 28 de febrer;

Per tot l’exposat, el Ple del Consell de l’Audiovisual de Catalunya adopta els següents: 

ACORDS

1. Obrir, de conformitat amb el que disposa l’apartat segon de l’article 34 de l’Estatut orgànic i de funcionament del Consell de l’Audiovisual de Catalunya, aprovat per l’Acord 3/2001, 28 de febrer, en relació amb l’article 7 del  Decret 278/1993 de 9 de novembre, un període d’informació prèvia a fi de donar audiència a VTV VILAFRANCA TV, nom comercial de l’operador de televisió de l’Ajuntament de Vilafranca, com a part interessada, per tal que  en el termini màxim de cinc dies a comptar des del dia següent a la recepció de la notificació d’aquest Acord, formuli les  manifestacions que consideri oportunes.

2.  Notificar  aquest acord a l’interessat.

Barcelona, 28 de febrer de 2007

Josep Ma Carbonell i Abelló

Dolors Comas d’Argemir i Cendra

President

